Diari Oficial de la Generalitat Valenciana


Sumari del DOGV 7377, del 08-10-2014 (2014/9012)

RESOLUCIÓ de 12 de setembre de 2014, del director general de Justícia de la Conselleria de Governació i Justícia, per la qual es resol inscriure la modificació dels Estatuts de l'Il·lustre Col·legi Oficial de Veterinaris de Castelló i se'n disposa la publicació.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7377

Data del DOGV
:   08-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/9012


Data del document
:   12-09-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 12 de setembre de 2014, del director general de Justícia de la Conselleria de Governació i Justícia, per la qual es resol inscriure la modificació dels Estatuts de l'Il·lustre Col·legi Oficial de Veterinaris de Castelló i se'n disposa la publicació. [2014/9012]  
Vist l'expedient de modificació estatutària instruït a instàncies del Col·legi Oficial de Veterinaris de Castelló, inscrit amb el número 53 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licitava la inscripció de la modificació dels seus estatuts en el dit registre, atenent els següents  
  
Fets  
  
Primer  
El secretari del Col·legi Oficial de Veterinaris de Castelló va presentar en data de 29 d'abril de 2014 una sol·licitud d'inscripció dels nous Estatuts del Col·legi Oficial de Veterinaris de Castelló en el Registre de Col·legis Professionals i de Consells Valencians de Col·legis Professionals de la Comunitat Valenciana, per complir el que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon  
Els Estatuts del Col·legi Oficial de Veterinaris de Castelló van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana per Resolució de 18 de gener de 2001, de la secretària general de la Conselleria de Justícia i Administracions Públiques (DOGV 3940, 15.02.2001).  
  
  
Tercer  
Amb data 30 d'abril de 2014, el Servici d'Entitats Jurídiques va remetre un escrit al Col·legi a fi que n'esmenara la petició inicial, atés que es va comprovar que no tenia el justificant de l'abonament de la taxa corresponent per servicis relacionats amb col·legis professionals i consells valencians de col·legis professionals.  
  
Quart  
Amb data 16 de maig de 2014 va tindre entrada en el Registre de la Conselleria de Governació i Justícia un escrit del Col·legi Oficial de Veterinaris de Castelló en resposta a l'esmentat ofici de 30 d'abril de 2014, per mitjà del qual aportava una còpia del justificant de l'abonament de la taxa corresponent.  
  
Quint  
Amb data 23 de juliol de 2014, el Servici d'Entitats Jurídiques va formular observacions prèvies al control de legalitat dels estatuts.  
  
  
Sext  
El secretari de Col·legi Oficial de Veterinaris de Castelló va presentar en data de 28 d'agost de 2014 un escrit en el qual s'aportava el text final dels nous Estatuts del Col·legi Oficial de Veterinaris de Castelló, una vegada efectuades les modificacions oportunes.  
  
Sèptim  
El nou text dels Estatuts del Col·legi Oficial de Veterinaris de Castelló va ser aprovat per l'Assemblea General el 15 de març de 2014, segons el certificat del secretari del col·legi, amb el vistiplau del president, de data 26 d'agost de 2014.  
  
Fonaments de dret  
  
Primer  
L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè ho disposa així l'article 6.1 de l'esmentada Llei 6/1997, tenint en compte allò que s'ha previst en la disposició final del Decret 4/2002, de 8 de gener, en virtut de les atribucions que té conferides pel Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 118/2014, de 18 de juny, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Segon  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; els articles 90 i 91 de la Llei 30/1992, de 26 de novembre, del Règim Jurídic i del Procediment Administratiu Comú, i la resta de disposicions complementàries de pertinent aplicació, resolc:  
  
1. Inscriure els nous Estatuts del Col·legi Oficial de Veterinaris de Castelló.  
2. Publicar esta resolució en el Diari Oficial de la Comunitat Valenciana.  
Contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això, de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 12 de setembre de 2014.- El director general de Justícia: Julián Ángel González Sánchez.  
  
  
  
Estatuts de l'Il·lustre Col·legi Oficial de Veterinaris de Castelló  
  
TÍTOL PRELIMINAR  
Disposicions generals  
  
CAPÍTOL ÚNIC  
Denominació, objecte i finalitat  
  
  
Article 1  
La seua denominació serà la d'Il·lustre Col·legi Oficial de Veterinaris de Castelló.  
  
Article 2  
1. L'Il·lustre Col·legi Oficial de Veterinaris de Castelló és una corporació de dret públic, reconeguda per la Constitució i emparada per la Llei 6/1997, de 4 de desembre, de la Generalitat, amb personalitat jurídica pròpia i plena capacitat per al compliment dels seus fins. L'estructura interna i el funcionament hauran de ser democràtics.  
2. Com a corporació de dret públic està subjecte al dret administratiu quan exercisca funcions públiques. La resta de la seua activitat es regix pel dret privat.  
  
Article 3  
A l'Il·lustre Col·legi Oficial de Veterinaris de Castelló s'incorporaran obligatòriament les persones que estiguen en possessió del títol de Llicenciat en Veterinària i vullguen practicar l'exercici professional, bé per compte propi o bé al servici de les administracions públiques o de qualssevol altres entitats públiques o privades.  
  
Article 4  
El domicili social es fixa a la ciutat de Castelló de la Plana, carrer Asensi, núm. 12, 1r pis. Esta seu podrà canviar per acord de l'Assemblea General sense necessitat de modificar estos estatuts.  
  
Article 5  
L'àmbit territorial serà el de la província de Castelló.  
  
Article 6  
L'Il·lustre Col·legi Oficial de Veterinaris de Castelló pot adquirir, alienar, gravar i administrar qualsevol classe de béns i exercitar davant dels jutjats i tribunals de qualsevol jurisdicció i grau les accions que per al seu interés considere convenients.  
  
Article 7  
Són fins essencials de l'Il·lustre Col·legi Oficial de Veterinaris de Castelló:  
a) L'ordenació de la professió veterinària dins del seu marc legal, en benefici tant de la societat a què servix com dels interessos generals que li són propis, amb respecte a les normes de la lliure competència.  
  
b) Vigilar l'exercici de la professió veterinària, facilitar el coneixement i el compliment de qualsevol tipus de disposicions legals que l'afecten i fer complir l'ètica professional i les normes deontològiques que siguen específicament pròpies, així com vetlar per l'adequat nivell de qualitat de les prestacions professionals de les persones col·legiades; per a això se'n promourà la formació i el perfeccionament, fomentant la investigació, el desenrotllament i la innovació científica i tecnològica.  
  
c) La defensa dels interessos professionals dels col·legiats i la representació exclusiva de l'exercici de la professió.  
d) La col·laboració amb els poders públics en la consecució de la salut de persones i animals, la millora de la ramaderia, i la més eficient, justa i equitativa regulació i ordenació del sector ramader i alimentari des de la fase de producció al consum, així com l'atenció al medi ambient, la protecció dels consumidors, i la conservació, protecció i benestar animal.  
e) Els arreplegats en els Estatuts Generals de l'Organització Col·legial Veterinària Espanyola vigents i en la legislació estatal i autonòmica en matèria de col·legis professionals.  
  
Article 8  
Per al compliment dels seus fins essencials, són funcions pròpies d'este Il·lustre Col·legi Oficial de Veterinaris de Castelló:  
a) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professionals, així com pel respecte degut als drets dels particulars contractants dels seus servicis, i exercir la potestat disciplinària en l'orde professional i col·legial.  
b) Procurar l'harmonia i la col·laboració entre els col·legiats i impedir la competència deslleial entre ells.  
c) Exercir les accions que les lleis establisquen per evitar l'intrusisme, sense perjuí de les actuacions d'inspecció i/o sanció a què estan obligades les administracions públiques.  
d) Intervindre en els procediments d'arbitratge, en aquells conflictes que per motius professionals se susciten entre els col·legiats.  
e) Sempre que no vulnere la competència, encarregar-se del cobrament de les percepcions, remuneracions o honoraris professionals quan la persona col·legiada ho sol·licite lliurement i expressament.  
f) Visar els treballs professionals d'acord amb allò que s'ha previst en la legislació vigent.  
g) Organitzar cursos de formació i perfeccionament per als col·legiats, l'assistència dels quals serà facultativa, així com organitzar activitats i servicis comuns de caràcter professional, cultural, assistencial, de previsió i anàlegs que siguen d'interés per als col·legiats, sense perjuí de les competències que puguen derivar-se de la normativa estatal.  
  
h) Exercir en el seu àmbit la representació i defensa de la professió davant de l'Administració, les institucions, els tribunals, les entitats i els particulars, amb legitimació per a ser part en tots els litigis que afecten els interessos professionals.  
i) Participar en els òrgans consultius de l'Administració, quan aquella ho requerisca o resulte de les disposicions aplicables, i exercir totes les funcions que els encomanen les administracions valencianes i col·laborar amb estes per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que poden ser-los sol·licitades o que acorden formular per iniciativa pròpia.  
j) Col·laborar amb les universitats en l'elaboració i el desenrotllament dels plans d'estudi i de la formació postgrau, sense detriment del principi d'autonomia universitària, i preparar la informació necessària per a facilitar l'accés a la vida professional dels nous col·legiats.  
  
k) Aprovar els seus pressupostos, així com regular i fixar les quotes dels col·legiats.  
l) Facilitar als tribunals, d'acord amb les lleis, la relació de col·legiats que per la seua preparació i experiència professional pogueren ser requerides per a intervindre com a pèrits en els assumptes judicials o proposar-los a instàncies de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
M. Crear els registres necessaris per a l'ordenació professional i en especial els derivats dels convenis que s'establisquen amb l'Administració.  
n) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.  
o) Aprovar els seus estatuts i reglaments de règim interior.  
p) Evacuar l'informe preceptiu sobre tots els projectes de normes del Consell que afecten la professió.  
q) Dur a terme una tasca corporativa al servici dels ciutadans, de la ramaderia, de la sanitat, de l'atenció al medi ambient, de la protecció animal i de qualsevol camp en què la professió veterinària puga ser útil a la societat.  
r) Constituir comissions de caràcter permanent o temporal, així com crear els servicis d'inspecció necessaris per al compliment de les normes reglamentàries que es dicten per a ordenar l'exercici de la professió veterinària.  
s) Tractar d'aconseguir el major nivell d'ocupació dels col·legiats, per a la qual cosa podrà organitzar borses de treball pròpies o participar en la gestió d'altres, tant públiques com privades.  
t) En matèria econòmica i sense cap exclusió, realitzar, respecte al patrimoni de l'Il·lustre Col·legi Oficial de Veterinaris de Castelló, qualsevol classe d'actes d'administració, disposició, gravamen i rigorós domini.  
u) Verificar i, si és el cas, exigir el deure de col·legiació.  
v) Editar i distribuir certificats, segells, pòlisses, documents i la resta d'impresos que siguen utilitzats en l'activitat professional dels veterinaris.  
w) Constituir o participar en consorcis públics o en fundacions, associacions i altres entitats, així com establir relacions de cooperació amb entitats públiques i privades. En particular, participar en el camp de la cooperació al desenrotllament, bé de forma directa o a través de col·laboració amb organitzacions no governamentals.  
x) Portar el cens de professionals, el registre de títols i el fitxer d'àmbit d'actuació de la província, amb totes les dades de qualsevol tipus que es consideren necessàries per a una millor informació i elaboració d'estadístiques que es consideren convenients per a la realització d'estudis, projectes i propostes relacionades amb l'exercici de la veterinària.  
y) Participar en concursos públics tant per a licitacions públiques com respecte de subvencions, sempre que en l'un cas i en l'altre es tracte d'activitats que redunden en benefici general de la professió i instar els organismes públics i privats perquè doten en l'exercici professional als col·legiats dels mínims de material i personal necessaris per a exercir una assistència veterinària de qualitat.  
z) Totes les altres funcions concomitants a les anteriors, que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.  
  
  
TÍTOL I  
Del col·legi, l'organització i el govern  
  
CAPÍTOL I  
Dels òrgans de govern  
  
Article 9  
Els òrgans de govern de l'Il·lustre Col·legi Oficial de Veterinaris de Castelló són:  
a) L'Assemblea General.  
b) La Junta de Govern.  
  
  
Secció primera  
De l'Assemblea General  
  
Article 10  
1. L'Assemblea General, constituïda per tots els col·legiats de dret, és l'òrgan sobirà de l'Il·lustre Col·legi Oficial de Veterinaris de Castelló, i a esta haurà de donar compte la Junta de Govern de la seua actuació.  
2. Els seus acords, vàlidament adoptats, obliguen tots els col·legiats, inclús els que hagueren votat en contra o estigueren absents, sense perjuí del dret d'impugnació que els poguera correspondre.  
3. Són funcions de l'Assemblea General:  
a) Aprovar els pressupostos d'ingressos i gastos de l'Il·lustre Col·legi Oficial de Veterinaris de Castelló, per a l'exercici següent.  
b) Aprovar les liquidacions del pressupost de l'any anterior.  
c) Aprovar les quotes d'incorporació, quotes ordinàries i extraordinàries, que han de satisfer els col·legiats.  
d) Aprovar els canvis de seu de l'Il·lustre Col·legi Oficial de Veterinaris de Castelló.  
e) Aprovar i modificar els estatuts col·legials i els reglaments relacionats amb l'ordenació de l'exercici professional que, una vegada aprovats, seran de compliment obligatori.  
f) Aprovar els acords presos per la Junta de Govern sobre adquisició, alienació, gravamen i la resta d'actes jurídics de disposició sobre béns immobles de la corporació.  
En serà preceptiva l'aprovació per l'Assemblea perquè estos actes siguen efectius.  
g) Triar els membres de la Junta de Govern en els termes establits en estos estatuts i aprovar-ne la moció de censura en contra.  
  
h) Atorgar o rebutjar la qüestió de confiança plantejada per la Junta de Govern.  
i) La fusió, absorció, segregació i dissolució de l'Il·lustre Col·legi Oficial de Veterinaris de Castelló, sense perjuí de la competència de la Generalitat.  
j) Nomenar els presidents d'honor a proposta de la Junta de Govern.  
  
k) Acordar, a proposta de la Junta de Govern i quan s'estime convenient per qualsevol motiu, la constitució d'associacions, fundacions o altres entitats amb personalitat jurídica.  
l) Aquells assumptes que li sotmeta la Junta de Govern per meréixer, segons el seu criteri, esta atenció quant a la seua transcendència col·legial específica.  
  
Article 11  
1. L'Assemblea General es convocarà preceptivament, amb caràcter ordinari, una vegada a l'any en el primer semestre per a aprovar la liquidació d'ingressos i gastos i per a aprovar els pressupostos.  
2. Les assemblees generals extraordinàries podran realitzar-se en totes aquelles ocasions en què ho consideren convenient el president, la Junta de Govern, o ho sol·liciten per mitjà d'un escrit firmat individualment un mínim del 15 % del total de col·legiats, i en este cas tindran lloc en un termini no superior a quaranta dies hàbils des de la presentació de la sol·licitud.  
3. Quan l'objecte de la convocatòria d'assemblea general extraordinària siga una moció de censura contra la Junta de Govern o algun dels seus membres, la petició haurà de ser subscrita per un mínim del 30 % del total de col·legiats, i expressar amb claredat les raons en què es fonamenta.  
4. Les assemblees de col·legiats hauran de ser convocades amb quinze dies d'antelació per la Junta de Govern, especificant-hi l'orde del dia i fent-hi constar el local i l'hora de realització.  
La convocatòria es publicarà en el tauler d'anuncis de l'Il·lustre Col·legi Oficial de Veterinaris de Castelló i en la seua pàgina web. Així mateix, es comunicarà per mitjà de correu electrònic o qualsevol altre mitjà telemàtic dirigit als col·legiats.  
  
Article 12  
L'Assemblea quedarà constituïda siga quin siga el nombre d'assistents i els acords es prendran per majoria de vots emesos, llevat de les excepcions següents:  
a) Si l'objecte de l'assemblea extraordinària fóra la moció de censura, s'exigirà un quòrum d'assistència de la mitat més un dels col·legiats amb dret de vot. Perquè hi prospere, s'exigirà el vot favorable de la mitat més un dels dits col·legiats. Si no es reunix este quòrum, dins de les 24 hores següents a la primera convocatòria, es farà l'assemblea general en segona, que podrà adoptar acords amb el vot favorable de la majoria absoluta dels col·legiats presents i sense quòrum especial d'assistència.  
L'aprovació de la moció de censura i la denegació de la qüestió de confiança portarà amb si la convocatòria d'eleccions per part de la Junta de Govern en el termini de dos mesos.  
Quan no prospere una moció de censura no se'n podrà tornar a presentar una altra en el termini d'un any.  
b) Per a l'aprovació o modificació dels estatuts no s'exigirà quòrum especial d'assistència i es necessitarà el vot favorable de dos terços dels assistents a l'assemblea.  
c) Per a la fusió, absorció, segregació i dissolució de l'Il·lustre Col·legi Oficial de Veterinaris de Castelló, es requerirà, com a mínim, un quòrum d'assistència de la mitat més un dels col·legiats amb dret de vot. Perquè hi prospere, s'exigirà el vot favorable de la mitat més un dels dits col·legiats.  
La fusió, segregació i dissolució de l'Il·lustre Col·legi Oficial de Veterinaris de Castelló requerirà, a més de l'aprovació per l'Assemblea General, un decret del Consell o una llei de la Generalitat, segons els casos, d'acord amb el que preveu l'article 8 de la Llei 6/1997, de 4 de desembre.  
  
Article 13  
1. El president pot alterar l'orde dels temes o retirar un assumpte quan l'aprovació n'exigisca una majoria especial i esta no es puga obtindre en el moment previst inicialment en l'orde del dia.  
2. Durant el transcurs de la sessió, el president podrà acordar interrupcions segons el seu prudent arbitri per permetre deliberacions sobre la qüestió debatuda o per a descans en els debats.  
  
Article 14  
1. Tenen dret de vot en les assemblees generals, ordinàries o extraordinàries, tots els col·legiats en els quals no concórrega incapacitat legal o estatutària.  
2. Les votacions en assemblees generals podran ser secretes si és proposat així per un 10 % dels assistents.  
3. A cada col·legiat correspondrà un vot que no serà vàlid si és delegat o remés per correu, sense perjuí d'allò que s'ha disposat per a les eleccions en estos estatuts.  
4. En el cas que es produïsca un empat, es procedirà a una nova votació, i si de nou resulta un empat, decidirà el vot de qualitat del president.  
  
Secció segona  
De la Junta de Govern  
  
Article 15  
1. L'Il·lustre Col·legi Oficial de Veterinaris de Castelló estarà regit per una Junta de Govern que estarà constituïda per un president, un secretari i sis vocals. Entre els vocals, a proposta del president, la Junta de Govern designarà un vicepresident.  
2. La resta dels vocals exerciran les delegacions tècnica i científica; social i de servicis col·legials; econòmica; deontològica, i d'ordenació professional, i la vicesecretaria. L'assignació d'estes delegacions es farà en la forma i el termini establits en estos estatuts.  
Quan calga, podran ampliar-se les àrees de gestió i competències de cada vocalia després de la comunicació prèvia a l'Assemblea General, perquè en prenga coneixement i per al control oportú.  
3. Tots els càrrecs hauran de recaure en veterinaris col·legiats, residents en l'àmbit territorial de l'Il·lustre Col·legi Oficial de Veterinaris de Castelló, no sotmesos a prohibició o incapacitat legal o estatutària. El president haurà de tindre com a mínim cinc anys de col·legiat a Espanya i dos anys com a mínim de col·legiat a la Comunitat Valenciana.  
  
  
Article 16  
Correspon a la Junta de Govern l'administració i direcció de l'Il·lustre Col·legi Oficial de Veterinaris de Castelló, i amb esta finalitat tindrà les facultats i les funcions següents:  
a) Decidir respecte a l'admissió de col·legiats que ho sol·liciten.  
b) Vetlar per la bona conducta professional dels col·legiats.  
c) Aprovar les relacions de cada modalitat de col·legiats.  
d) Administrar els recursos econòmics de l'Il·lustre Col·legi Oficial de Veterinaris de Castelló.  
e) Crear i dissoldre les comissions que considere necessàries, així com nomenar i fer cessar els seus delegats i membres, amb l'excepció prevista respecte a la Comissió Deontològica en estos estatuts.  
f) Imposar als col·legiats les sancions que establixen estos estatuts.  
  
g) Dictar les normes d'orde intern i adoptar els acords que crega convenients per al millor compliment dels fins col·legials.  
h) Relacionar-se amb altres col·legis i consells de col·legis d'Espanya.  
i) Organitzar la distribució i l'expedició de qualsevol classe d'impresos i documents que li siguen propis per a la consecució dels seus fins.  
j) Oferir col·laboració tècnica a les autoritats establides legalment.  
  
k) Interpretar i aplicar estos estatuts. En cas de dubtes, se sotmetria al dictamen del Consell Valencià de Col·legis de Veterinaris.  
l) Convocatòria de l'Assemblea General i confecció del corresponent orde del dia.  
m) Promoure la realització de reunions periòdiques, entre la Junta de Govern i els representants de totes les associacions, organismes, entitats i sectors de qualsevol activitat del col·lectiu veterinari en general, que estiguen interessats a participar en el desenrotllament dels objectius d'esta corporació, o tinguen el desig de col·laborar en els seus fins.  
n) Nomenar, contractar, fer cessar i destituir el personal que necessite per al desenrotllament de les funcions, sempre que estiga degudament consignat en els pressupostos corresponents.  
o) La creació, regulació i ordenació dels servicis adequats per al cobrament de percepcions, remuneracions i honoraris professionals, per si mateix o per una entitat en què la Junta delegue, establint les condicions operatives i de participació econòmica de la corporació col·legial per estos servicis, que seran sempre voluntaris per als col·legiats.  
  
p) Proposta a l'Assemblea dels pressupostos i de les liquidacions d'ingressos i gastos.  
q) L'habilitació de suplements de crèdit.  
r) Proposar a l'Assemblea General la constitució d'associacions, fundacions o altres entitats amb personalitat jurídica.  
s) Aprovar convenis i contractes amb l'Administració de l'Estat, comunitat autònoma, entitats locals, o qualssevol altres ens públics o privats, nacionals o internacionals; es podran contraure obligacions i rebre, com a conseqüència dels convenis i contractes, subvencions o un altre tipus d'ajudes.  
t) Nomenar i fer cessar els representants de l'Il·lustre Col·legi Oficial de Veterinaris de Castelló en l'Assemblea i en la Junta Executiva del Consell Valencià de Col·legis Veterinaris, en els termes establits en estos estatuts.  
u) Proposar a l'Assemblea General la qüestió de confiança sobre la seua gestió.  
v) Convocar les eleccions a la Junta de Govern.  
w) Totes aquelles altres competències que no estiguen expressament atribuïdes a l'Assemblea General.  
  
  
  
Article 17  
1. La Junta de Govern es reunirà, amb caràcter ordinari, una vegada cada mes, convocada pel president per mitjà d'un escrit amb, almenys, una setmana d'antelació, i amb caràcter extraordinari sempre que el president ho crega convenient o que ho sol·liciten per escrit, almenys, dos membres de la Junta. En cap d'estes reunions es podrà prendre cap acord que prèviament no s'haja inclòs en l'orde del dia corresponent, excepte els que el president considere d'urgència. Les reunions extraordinàries podran ser convocades per qualsevol mitjà que permeta tindre constància de la recepció pels interessats, tenint en compte la urgència del cas. No obstant això, este aspecte haurà de constar en l'acta de realització.  
2. S'entendrà vàlidament constituïda la Junta de Govern quan hi concórreguen, almenys, la mitat dels seus components.  
A més, hauran de concórrer el president i el secretari o els membres que estatutàriament els substituïsquen.  
3. Qualsevol reunió haurà de començar inexcusablement amb la lectura i l'aprovació de l'acta de la reunió anterior.  
4. El president pot alterar l'orde dels temes a tractar i acordar interrupcions segons el seu prudent arbitri per permetre deliberacions sobre la qüestió debatuda o per a descans en els debats.  
  
Article 18  
Els acords de la Junta de Govern es prendran per majoria de vots de membres assistents. En cas d'empat en la votació, decidirà amb vot de qualitat el president. Estos acords seran executius des del moment de l'adopció, sense perjuí dels recursos que, en contra, puguen presentar-se i de les excepcions que s'arrepleguen en estos estatuts.  
  
  
Article 19  
1. De totes les reunions de la Junta de Govern s'alçarà una acta que firmarà el secretari amb el vistiplau del president, i es transcriurà en el llibre d'actes corresponent.  
2. En les actes de la Junta de Govern hauran de constar els membres que hi assistixen.  
  
  
CAPÍTOL II  
Dels diferents membres de la Junta  
  
Article 20  
1. Correspon al president exercir la representació màxima de l'Il·lustre Col·legi Oficial de Veterinaris de Castelló, que té assignat l'exercici de tots els drets i les funcions que li atribuïxen la Llei de Consells i Col·legis Professionals de la Comunitat Valenciana i estos estatuts, en totes les relacions amb els poders públics, entitats, corporacions i persones jurídiques o físiques de qualsevol orde, sempre que es tracte de matèries pròpies de la seua competència; exercitar les accions que corresponguen, en defensa dels drets dels col·legiats davant els tribunals de justícia i les autoritats de qualsevol classe; autoritzar els informes i les comunicacions que hagen de cursar-se, i executar o fer que s'executen els acords de l'Assemblea General o la Junta de Govern.  
2. El president vetlarà pel compliment de les prescripcions reglamentàries i dels acords i les disposicions que dicten els òrgans de govern del Consell Valencià de Col·legis de Veterinaris i de l'Il·lustre Col·legi Oficial de Veterinaris de Castelló.  
Les disposicions adoptades en l'exercici de les seues funcions, segons les facultats que li conferixen estos estatuts, hauran de ser acatades, sense perjuí de les reclamacions que contra estes corresponguen.  
3. A més, té les funcions següents:  
a) Presidir totes les reunions de l'Assemblea General de col·legiats i de la Junta de Govern de l'Il·lustre Col·legi Oficial de Veterinaris de Castelló.  
b) Obrir, dirigir i alçar sessions.  
c) Firmar les actes que li corresponga, després de ser aprovades.  
d) Demanar dels centres administratius corresponents les dades que necessite per a complir els acords de la Junta de Govern.  
e) Autoritzar el document que aprove la Junta de Govern com a justificant que el facultatiu està incorporat a l'Il·lustre Col·legi Oficial de Veterinaris de Castelló.  
f) Autoritzar els informes i les comunicacions que es dirigisquen a les autoritats, corporacions o particulars.  
g) Autoritzar conjuntament amb el vocal delegat de la Secció Econòmica l'obertura de comptes corrents bancaris, les imposicions que es facen i els talons o xecs per a retirar quantitats.  
El president podrà delegar esta funció en qualsevol membre de la Junta de Govern, exceptuant-ne el vocal delegat de la Secció Econòmica.  
h) Atorgar tots els documents públics i privats que siguen necessaris per a la compravenda de béns mobles i immobles, en compliment dels acords de la Junta de Govern i de l'Assemblea General.  
i) Visar els certificats i altres documents oficials que expedisca el secretari de l'Il·lustre Col·legi Oficial de Veterinaris de Castelló.  
  
j) Aprovar els lliuraments i les ordes de pagament i llibres de comptabilitat, junt amb el vocal delegat de la Secció Econòmica de l'Il·lustre Col·legi Oficial de Veterinaris de Castelló.  
k) Vetlar amb el major interés per la bona conducta professional dels col·legiats i pel decor de l'Il·lustre Col·legi Oficial de Veterinaris de Castelló.  
l) Fixar les directrius per a l'elaboració dels pressupostos col·legials.  
  
Article 21  
1. El vicepresident substituirà el president en cas d'absència, malaltia, abstenció, recusació o vacant d'este i durà a terme aquelles funcions que dins de l'orde col·legial li encomane la Junta de Govern o delegue el president.  
2. Vacant la Presidència, esta serà exercida pel vicepresident, fins a la terminació del mandat, el qual haurà de ser ratificat per l'Assemblea General de Col·legiats que es faça més pròxima al moment de la vacant.  
  
  
Article 22  
Les funcions del secretari són les següents:  
a) Redactar i dirigir els oficis de comunicació als col·legiats i els de citació per a tots els actes de l'Il·lustre Col·legi Oficial de Veterinaris de Castelló, segons les ordes que reba de la Junta de Govern o del president.  
b) Redactar les actes de les assemblees generals i de les reunions que faça la Junta de Govern.  
c) Confeccionar la memòria anual, de conformitat amb la vida administrativa, tècnica i científica, laboral i professional, econòmica, social i de servicis de l'Il·lustre Col·legi Oficial de Veterinaris de Castelló.  
  
d) Exercir la direcció del personal contractat per l'Il·lustre Col·legi Oficial de Veterinaris de Castelló, que es regirà per la normativa laboral.  
  
e) Lliurar els certificats amb el vistiplau del president.  
f) Portar els registres d'entrada i eixida de documents i custodiar els arxius i segells de la corporació.  
g) Tramitar, informar i autoritzar tots els assumptes de caràcter general i que no corresponguen a una secció determinada.  
h) Portar al dia tots els arxius i els expedients dels col·legiats i, en especial, tot el que es referisca a les altes, baixes i modificacions de qualsevol tipus de registre col·legial.  
i) Confeccionar les relacions de cada modalitat de col·legiats.  
j) Establir, d'acord amb la Junta de Govern, el règim interior de les oficines col·legials, com també l'horari propi de cada cas.  
  
k) Presentar, en l'assemblea del primer semestre de l'any, la memòria de les activitats realitzades durant l'exercici anterior.  
l) Formar i mantindre actualitzat el cens d'àmbit provincial dels veterinaris adscrits a l'Il·lustre Col·legi Oficial de Veterinaris de Castelló, el Registre de Centres, el Registre Col·legial de Societats Professionals, i tots els que legalment es puguen crear; podrà donar a les dades la publicitat legalment prevista o autoritzada per l'Assemblea de Col·legiats, així com emetre, amb el vistiplau del president, els certificats que li siguen sol·licitats.  
m) Qualsevol activitat que siga necessària per al bon funcionament col·legial.  
  
Article 23  
1. Correspon al vicesecretari suplir el secretari en cas d'absència, malaltia, abstenció, recusació o vacant. A més, realitzarà aquelles funcions que li encomane la Junta de Govern o li delegue el secretari.  
  
2. Vacant la Secretaria, l'exercirà el vicesecretari fins a l'acabament del mandat, el qual haurà de ser ratificat per l'Assemblea General de Col·legiats que es faça més pròxima al moment de la vacant.  
  
  
Article 24  
Corresponen al vocal delegat de la Secció Econòmica les funcions següents:  
a) Recaptar les quantitats que hagen de satisfer els col·legiats, així com recaptar totes les quantitats que puguen correspondre a l'Il·lustre Col·legi Oficial de Veterinaris de Castelló de qualsevol tipus o causa.  
  
b) Custodiar els resguards de depòsits de títols representatius de béns socials.  
c) Autoritzar els xecs i altres documents financers, conjuntament amb el president, per a disposar dels diners dels comptes corrents de l'Il·lustre Col·legi Oficial de Veterinaris de Castelló.  
d) Portar al dia el llibre de caixa.  
e) Satisfer totes les obligacions, després de l'oportuna orde de pagament prèvia del president.  
f) Confeccionar els pressupostos d'ingressos i gastos.  
g) Formular les liquidacions dels pressupostos.  
h) Proposar les quotes extraordinàries que crega necessàries per a satisfer deutes adquirits.  
i) Informar la Junta de Govern de la marxa administrativa i econòmica de l'Il·lustre Col·legi Oficial de Veterinaris de Castelló i proposar les mesures necessàries per a corregir-la si hi ha algun desequilibri.  
  
j) Subministrar al secretari les dades econòmiques necessàries per a la seua inclusió en la memòria anual.  
k) Tindre a càrrec seu l'estudi, l'informe i la proposta de resolució de totes les qüestions que l'ordenament jurídic fiscal atribuïsca a l'Il·lustre Col·legi Oficial de Veterinaris de Castelló, així com les relacions ordinàries amb els òrgans d'administració financera.  
l) Les que siguen necessàries per al millor compliment de les seues obligacions.  
  
Article 25  
Corresponen al vocal delegat de Deontologia i Ordenació Professional les funcions següents:  
a) Proposar a la Junta de Govern totes aquelles mesures que crega convenients per a mantindre una major harmonia entre els col·legiats, i impedir la competència deslleial entre ells, així com proposar aquelles mesures d'orde deontològic que haurien d'adoptar-se per al compliment d'este fi.  
b) Emetre informe a la Junta de Govern en els expedients sancionadors quan esta li ho sol·licite.  
c) Actuarà, si és el cas, com a secretari de la Comissió Deontològica.  
d) Proposar a la Junta de Govern aquelles mesures encaminades a ordenar la professió en l'àmbit de la seua competència.  
e) Totes aquelles altres que siguen necessàries per al bon desenrotllament de la seua funció.  
  
Article 26  
Corresponen al vocal delegat de la Secció Tècnica i Científica les funcions següents:  
a) Fomentar l'estudi i la investigació entre els col·legiats.  
b) Sotmetre a consideració de la Junta de Govern tots aquells treballs científics que considere mereixedors de difusió i, si és procedent, de ser premiats.  
c) Organitzar actes, cursets, assemblees, taules redones, etcètera, per a estudiar tot el que puga tindre interés científic veterinari i proposar beques i ajudes.  
d) Estar encarregat de la biblioteca col·legial i de tots els seus servicis tècnics.  
e) Tindre a càrrec seu l'estudi dels problemes que afecten tant la funció oficial com professional veterinària i que tinguen un caràcter tècnic, per poder sol·licitar als poders públics les modificacions que es consideren pertinents.  
f) Canalitzar els contactes amb finalitat tècnica o científica amb altres organismes.  
g) Coordinar la col·laboració amb les universitats en l'elaboració dels plans d'estudis en la formació de postgrau, en el desenrotllament de les tasques científiques i acadèmiques, i transmetre a la facultat totes les inquietuds socials i científiques de la professió col·legiada.  
h) Totes aquelles altres que siguen necessàries per a la bona marxa de les seues funcions.  
  
Article 27  
Corresponen al vocal delegat de la Secció Social i de Servicis Col·legials les funcions següents:  
a) Confeccionar i mantindre al dia les diferents borses de treball d'acord amb les normes que per a cada cas s'aproven.  
b) Informar la Junta de Govern de tots els esdeveniments de caràcter social que puguen afectar la bona marxa col·legial.  
c) Tindrà a càrrec seu l'organització de tots els actes de caràcter social i cultural que es realitzen en l'Il·lustre Col·legi Oficial de Veterinaris de Castelló, i sotmetrà a la Junta de Govern els programes i les propostes dirigits a elevar el nivell social de la professió.  
d) Tindrà a càrrec seu l'organització de tots els servicis de caràcter assistencial, de previsió, i de qualsevol altre tipus que siguen d'interés per a tots els col·legiats, i sotmetrà a la Junta de Govern les propostes relatives als dits servicis en condicions avantatjoses per als col·legiats, així com d'activitats i servicis d'oci i temps lliure, bé directament o a través de concerts amb entitats especialitzades.  
e) Atendre totes les consultes que li facen els col·legiats en l'orde laboral.  
f) Proposar les recompenses que, segons el seu criteri, hagen d'atorgar-se als col·legiats pels mèrits concrets.  
g) Informar la Junta de Govern de tots els assumptes propis de la seua secció, per a la seua resolució.  
h) Totes aquelles que siguen necessàries per al bon desenrotllament de la seua funció.  
  
Article 28  
1. Tots els càrrecs directius són honorífics.  
2. El president té dret a percebre els gastos de representació oportuns, els quals es faran constar en els pressupostos, també els gastos de locomoció i les dietes que han de percebre els membres de la Junta o els comissionats.  
3. El secretari i els vocals que designe la Junta podran tindre una assignació per major dedicació o assiduïtat en el càrrec, la qual cosa es farà constar en els pressupostos.  
  
Article 29  
La duració dels càrrecs directius de la Junta de Govern serà de cinc anys, i podran ser triats per dos mandats consecutius per al mateix càrrec directiu com a màxim.  
  
  
CAPÍTOL III  
De les comissions  
  
Article 30  
1. Podran existir comissions diferents de la Comissió Deontològica, amb finalitat exclusivament assessora, sobre la creació i les funcions de les quals caldrà informar l'Assemblea General.  
Estes comissions seran presidides pel president de l'Il·lustre Col·legi Oficial de Veterinaris de Castelló o col·legiat en qui delegue, i actuarà com a secretari, amb les excepcions previstes en estos estatuts, el secretari de l'Il·lustre Col·legi Oficial de Veterinaris de Castelló o col·legiat en qui delegue.  
2. Seran creades i dissoltes per acord de la Junta de Govern, que també nomenarà els seus membres.  
  
  
  
Article 31  
1. Amb caràcter permanent hi haurà una Comissió Deontològica, que estarà composta pels membres següents:  
a) El president de l'Il·lustre Col·legi Oficial de Veterinaris de Castelló o persona en qui delegue, que actuarà com a president.  
b) El vocal delegat de Deontologia i Ordenació Professional o persona en qui delegue, que actuarà com a secretari.  
c) Un mínim de sis col·legiats nomenats per l'Assemblea General a proposta de la Junta de Govern, que representen els col·legiats exercents en els distints àmbits de l'actuació professional que hi haja a la província, per a la qual cosa la Junta de Govern podrà consultar la seua proposta amb les associacions representatives dels distints sectors professionals, en el cas que n'hi haguera, la proposta d'aquells col·legiats que estimen més idonis per a formar part de la comissió.  
2. Les funcions de la Comissió Deontològica seran:  
a) Emetre informes no vinculants a petició de l'instructor o de la Junta de Govern en qualsevol de les fases del procediment disciplinari.  
  
b) Proposar a la Junta de Govern totes les actuacions que considere convenients per a una millor ordenació i deontologia professional.  
c) Emetre informes amb caràcter preceptiu i no vinculant de tots els projectes de normes d'orde deontològic o relatius a l'ordenació professional que s'elaboren.  
d) La duració dels càrrecs de la Comissió Deontològica serà de cinc anys.  
  
  
CAPÍTOL IV  
De les eleccions a la Junta de Govern  
  
Article 32  
1. L'elecció de tots els càrrecs de la Junta de Govern serà per sufragi universal, lliure, directe i secret.  
2. L'elecció del president, del secretari i dels vocals serà entre tots els col·legiats amb dret de vot en l'assemblea.  
3. El vot es podrà exercir personalment davant de la mesa electoral, durant l'horari electoral, o per correu.  
  
Article 33  
1. La convocatòria d'eleccions serà feta per la mateixa Junta de Govern, que es realitzarà com a màxim quinze dies abans de la finalització del període de mandat dels càrrecs. De la mateixa manera, proposarà la data i l'hora en què es farà l'elecció dels membres de la Junta Electoral i el termini per a presentar candidatures a la Junta de Govern, que tindrà almenys una duració de deu dies i una antelació mínima respecte de la data de ralització d'eleccions d'un mes.  
2. Des de la convocatòria de les eleccions fins que els nous membres de la Junta de Govern en prenguen possessió, la Junta de Govern ixent actuarà amb caràcter provisional i podrà adoptar aquells acords imprescindibles per al bon funcionament col·legial, sense que puga adoptar acords que comprometen pressupostàriament la Junta de Govern que es forme a conseqüència del procés electoral iniciat.  
  
3. La convocatòria s'anunciarà amb seixanta dies naturals d'antelació, com a mínim, respecte de la data de realització de les eleccions.  
4. Dins dels tres dies següents a la convocatòria d'eleccions, el secretari executarà les actuacions següents:  
a) S'inserirà en el tauler d'anuncis la convocatòria electoral, així com en la pàgina web col·legial i s'enviarà a tots els col·legiats per correu electrònic o qualsevol altre mitjà telemàtic, en la qual es farà constar els punts següents: càrrecs que han de ser objecte d'elecció; data d'exposició del cens electoral i termini de reclamacions; condicions que han de complir els candidats; dia i hora de la realització de l'elecció de la Junta Electoral; dia i hora de la realització de les eleccions; hora de tancament d'esta per començar l'escrutini. Tot això, d'acord amb les normes electorals establides en estos estatuts.  
  
b) Es designarà la Junta Electoral, que estarà formada per tres membres, un president i dos vocals, triats per sorteig públic entre tots els col·legiats amb dret de vot. Tots ells tindran un suplent triat de la mateixa manera que el titular. El vocal més jove actuarà de secretari i es designarà president el de més edat entre els altres dos triats. L'acceptació del càrrec és obligatòria.  
La Junta Electoral tindrà plena competència per a controlar el procés electoral i resoldre sobre qualsevol circumstància que poguera afectar-lo.  
Es podrà establir una indemnització econòmica als membres de la Junta Electoral per l'especial dedicació que exigisca l'activitat derivada del seu nomenament.  
c) S'exposarà en el tauler d'anuncis la llista de col·legiats amb dret de vot, en el termini d'un mes des de la convocatòria de les eleccions i s'establirà un termini de cinc dies des de la seua exposició per a formular reclamacions davant de la Junta Electoral.  
5. Les candidatures hauran de presentar-se en la Secretaria de l'Il·lustre Col·legi Oficial de Veterinaris de Castelló amb, almenys, trenta dies naturals d'antelació respecte de la data assenyalada per a la realització de l'acte electoral.  
6. No s'admetran candidats que no tinguen les condicions assenyalades en l'article 15, es troben complint una sanció disciplinària ferma o es troben inhabilitats per a l'exercici de la professió per una autoritat aliena a la col·legial.  
7. Les candidatures es presentaran dirigides al president de la Junta Electoral, en llistes tancades de huit col·legiats i quatre candidats suplents, amb sol·licitud expressa i firma de tots els interessats, indicació del càrrec a què es presenten i orde de col·locació dels suplents.  
  
8. La Junta Electoral, l'endemà de la finalització del termini de presentació de candidatures, proclamarà candidats els qui reunisquen els requisits legals i estatutaris exigibles, cosa que comunicarà als interessats i que inserirà al tauler d'anuncis; i donarà un termini de quaranta-huit hores a la candidatura que estiga exclosa per tindre membres que no reunisquen els requisits per a ser elegible, perquè esmenen o substituïsquen la persona inelegible.  
Les candidatures una vegada esmenades, si fóra el cas, no podran ser objecte de modificació, excepte per defunció o renúncia del titular.  
  
9. Contra l'acord de la Junta Electoral d'excloure els candidats sotmesos en causa d'inelegibilitat, els candidats exclosos podran interposar un recurs d'alçada davant del Consell Valencià de Col·legis Veterinaris.  
  
La interposició de recurs no suspén l'execució de l'acte impugnat ni la continuació del procés electoral.  
10. En el cas que només es presentara una candidatura, la Junta Electoral la proclamarà electa, sense necessitat de continuar el procés electoral.  
11. Finalitzat el termini de presentació de candidatures sense que se n'haja presentat cap, se suspendrà el procés electoral i es prorrogarà per sis mesos el mandat de la Junta de Govern. En eixe període promourà la presentació de candidatures i convocarà, si és necessari, l'assemblea general extraordinària, després de la qual cosa iniciarà novament el procés electoral.  
12. L'Il·lustre Col·legi Oficial de Veterinaris de Castelló cedirà un espai web a tots els candidats perquè puguen presentar el seu programa electoral. Els candidats faran arribar el seu programa electoral a la Junta Electoral, que el remetrà per a la seua publicació en el web col·legial.  
13. Queda prohibida qualsevol activitat electoral que implique descrèdit, falta de respecte als altres candidats o que estiga en desacord amb els principis de caràcter deontològic. El seu incompliment podrà ser objecte de responsabilitat disciplinària.  
  
Article 34  
Els col·legiats podran emetre el seu vot per correu d'acord amb les normes següents:  
1r. Des que es convoquen les eleccions per a cobrir els càrrecs de la Junta de Govern i fins a quinze dies abans de l'elecció, els col·legiats que desitgen emetre el seu vot per correu hauran de sol·licitar davant de la Secretaria de l'Il·lustre Col·legi Oficial de Veterinaris de Castelló, el certificat acreditatiu de la seua inclusió en el cens electoral. La dita sol·licitud es podrà formular per compareixença personal en la Secretaria.  
2n. El secretari de l'Il·lustre Col·legi Oficial de Veterinaris de Castelló lliurarà el certificat i l'entregarà, bé personalment, bé remetent-lo per correu certificat, junt amb les paperetes de votació impreses per l'Il·lustre Col·legi Oficial de Veterinaris de Castelló i dos sobres amb capçalera col·legial, i el lema «Eleccions a Junta de Govern» dins dels tres dies següents a l'acabament del termini de sol·licitud del paràgraf precedent.  
3r. El col·legiat votant haurà d'introduir la papereta de votació en un dels sobres entregats amb este fi i, una vegada tancat, l'introduirà en l'altre sobre junt amb el certificat d'estar inclòs en el cens electoral i la còpia del carnet d'identitat.  
El dit sobre s'ha de remetre per correu certificat a l'Il·lustre Col·legi Oficial de Veterinaris de Castelló.  
4t. Els sobres rebuts seran custodiats pel secretari de la Junta de Govern fins al moment de l'escrutini en què els entregarà al president de la Junta Electoral i se'n donarà compte en últim lloc i després de la comprovació prèvia de la identitat del remitent, així com del fet que este no ha votat personalment, les paperetes seran introduïdes en l'urna.  
  
5t. Només s'admetran els vots emesos per correu que complisquen els requisits establits i que tinguen entrada en l'Il·lustre Col·legi Oficial de Veterinaris de Castelló fins al moment de tancar-se la votació.  
6t. Les cartes rebudes després de l'escrutini hauran de ser refusades i ordenada la seua devolució pel mateix conducte, per a preservar l'elector i la seua intenció de vot.  
7m. El vot personal anul·larà en tot cas el vot emés per correu.  
  
Article 35  
1. Per a la realització de les eleccions es constituirà la mesa electoral el dia i a l'hora que es fixe en la convocatòria. La dita mesa estarà integrada pels membres de la Junta Electoral.  
2. Qualsevol candidatura podrà nomenar un interventor que la representarà en els actes de l'elecció, entre els veterinaris col·legiats.  
  
Article 36  
1. Les paperetes de vot seran blanques, de la mateixa grandària, editades per l'Il·lustre Col·legi Oficial de Veterinaris de Castelló, i portaran impresos per una sola cara els noms dels candidats en relació amb els càrrecs a què es presenten.  
Es farà una papereta per cada una de les candidatures acceptades.  
En la seu en què tinga lloc l'elecció, la mesa electoral haurà de disposar del suficient nombre de paperetes de cada una de les candidatures, així com sobres per a poder introduir-les.  
La mesa electoral proveirà el que és necessari perquè es puga dur a terme el vot de forma secreta.  
2. Constituïda la mesa electoral, el president indicarà el començament de la votació i, a l'hora prevista per a l'acabament, es tancaran les portes i només podran votar els que ja estigueren dins de la sala. La mesa votarà en últim lloc.  
3. Els votants estan obligats a acreditar davant de la mesa electoral la seua personalitat. La mesa electoral comprovarà la seua inclusió en el cens i el president, després de pronunciar en veu alta el nom i els cognoms del votant, i indicar que vota, introduirà la papereta amb el sobre tancat en l'urna.  
4. Finalitzada la votació dels assistents i en últim lloc la dels membres de la mesa electoral, s'introduiran en l'urna els vots emesos per correu.  
  
Article 37  
1. Finalitzada la votació es procedirà a l'escrutini, llegint en veu alta totes les paperetes.  
2. Hauran de ser declarades nul·les aquelles paperetes que continguen expressions alienes a l'estricte contingut de la votació o que continguen raspadures o ratllades.  
3. Finalitzat l'escrutini, el president de la mesa anunciarà el resultat i proclamarà a continuació electa la candidatura que haguera obtingut el nombre més gran de vots.  
4. Del desenrotllament de la votació i del resultat de l'escrutini, s'alçarà un acta a continuació, que serà firmada per tots els membres de la mesa electoral i pels interventors.  
5. Conclòs l'escrutini, els representants de les candidatures disposen d'un termini de tres dies per a presentar les reclamacions que consideren pertinents.  
La mesa electoral les resoldrà i en notificarà la resolució en el termini de dos dies. Després de la resolució de les reclamacions, la mesa electoral proclamarà la candidatura electa que, en cas d'empat, serà la que s'haguera presentat en primer lloc.  
6. La proclamació dels candidats electes podrà ser objecte de recurs d'alçada davant del Consell Valencià de Col·legis Veterinaris.  
  
Article 38  
1. En el termini de quinze dies després de realitzades les eleccions, els col·legiats integrats en la candidatura triada prendran possessió del seu càrrec i es reuniran amb la Junta de Govern ixent per al traspàs de funcions. A continuació, els nous càrrecs es reuniran entre ells per a la designació de les delegacions de les vocalies i per a designar el vicepresident.  
2. Haurà de comunicar-se la nova composició de la Junta de Govern a la Generalitat, al Consell Valencià de Col·legis Veterinaris, i també al Consell General de Col·legis Veterinaris.  
  
Article 39  
La Junta de Govern, exceptuant-ne els que tenen caràcter nat, triarà i farà cessar lliurement d'entre els seus membres aquells que, d'acord amb el que establixen els estatuts del Consell Valencià de Col·legis Veterinaris, hagen de formar part de l'assemblea del dit consell.  
  
  
Article 40  
1. Els membres de la Junta de Govern només podran ser destituïts per mitjà d'expedient disciplinari, per moció de censura o per pèrdua de la qüestió de confiança.  
2. Els membres de la Junta de Govern cessaran per les causes següents:  
a) Expiració o acabament del termini per al qual van ser triats.  
b) Renúncia de l'interessat.  
c) Condemna per sentència ferma que comporte la inhabilitació per a càrrecs públics.  
d) Sanció disciplinària ferma per falta greu o molt greu.  
e) Pèrdua de les condicions d'elegibilitat.  
f) Moció de censura en els termes establits en estos estatuts.  
  
g) Pèrdua de qüestió de confiança en els termes establits en estos estatuts.  
h) Nomenament per a un càrrec polític de caràcter executiu del govern central, autonòmic o local.  
i) Falta d'assistència injustificada a tres sessions consecutives o cinc d'alternes en el terme d'un any.  
3. Vacant la Presidència o la Secretaria, es procedirà segons el que preveuen els articles 21 i 23 respectivament. En cas que no s'obtinga la ratificació de l'Assemblea, s'haurà de procedir a convocar eleccions de tots els membres de la Junta de Govern per mitjà de convocatòria en el termini màxim de quaranta-cinc dies i d'acord amb el que establix este mateix capítol.  
Per a la resta de les vacants que pogueren produir-se, els dits càrrecs seran exercits interinament per la resta de membres de la Junta de Govern.  
En el cas que la Junta de Govern quede reduïda a la mitat o menys dels seus membres, es convocaran eleccions generals per a tots els càrrecs d'aquella. La convocatòria d'eleccions es farà en el termini màxim de quaranta-cinc dies i es desenrotllarà d'acord amb el que establix este mateix capítol.  
  
  
TÍTOL II  
Dels col·legiats  
  
CAPÍTOL I  
De l'adquisició, denegació i pèrdua de la condició de col·legiat  
  
Article 41  
1. Tenen l'obligació de col·legiar-se tots els professionals veterinaris que practiquen l'exercici professional, de conformitat amb l'article 51 d'estos estatuts, dins de l'àmbit territorial de l'Il·lustre Col·legi Oficial de Veterinaris de Castelló, sense distinció de càrrec o funció. Serà obligatòria la col·legiació quan s'exercisca la professió amb caràcter únic o principal a la província de Castelló. Quan un veterinari col·legiat en un altre col·legi haja d'efectuar qualsevol treball professional, haurà de fer-se una comunicació intercol·legial a l'efecte d'exercir les competències d'ordenació i la potestat disciplinària.  
2. Per a la incorporació a l'Il·lustre Col·legi Oficial de Veterinaris de Castelló, es requerix acreditar, com a condicions generals d'aptitud, les següents:  
a) Ser de nacionalitat espanyola o de la d'algun dels estats membres de la Unió Europea, excepte allò que s'ha disposat en tractats o convenis internacionals o dispensa legal.  
b) Ser major d'edat i no estar sotmés a causa d'incapacitat.  
c) Estar en possessió del títol de Llicenciat en Veterinària o dels títols estrangers que, d'acord amb les normes vigents, siguen homologats a aquells; tot això d'acord amb el que es preveu també en les normes i els acords de la Unió Europea.  
d) No tindre antecedents penals que l'inhabiliten per a l'exercici professional.  
e) Acreditar, per mitjà de certificat del col·legi de procedència, que no està sotmés a expedient i que està al corrent dels seus pagaments col·legials.  
f) Satisfer la quota d'ingrés i la resta que tinga establides l'Il·lustre Col·legi Oficial de Veterinaris de Castelló.  
g) Complir els requisits d'idoneïtat o aptitud per a l'exercici professional establits o que s'establisquen reglamentàriament o a través d'acords dels òrgans col·legiats de l'Organització Col·legial Veterinària.  
  
h) Acceptar per escrit els estatuts, les normatives i les disposicions col·legials.  
  
Article 42  
1. La sol·licitud de col·legiació serà denegada en els casos següents:  
a) Quan els documents presentats amb la sol·licitud d'ingrés siguen insuficients o oferisquen dubtes sobre la seua legitimitat i no s'hagen complementat o esmenat en el termini assenyalat a este efecte.  
b) Quan el peticionari no acredite haver satisfet les quotes de col·legiat en el col·legi d'origen.  
c) Quan haguera tingut alguna condemna per sentència ferma dels tribunals que en el moment de la sol·licitud l'inhabilite per a l'exercici professional.  
d) Quan haguera sigut expulsat d'este o un altre col·legi, sense haver sigut rehabilitat.  
e) Quan en el moment de formular la sol·licitud es trobe suspés en l'exercici de la professió, en virtut de correcció disciplinària corporativa ferma.  
2. Aconseguida la rehabilitació o desapareguts els impediments que s'oposaren a la col·legiació, esta haurà de ser acceptada per l'Il·lustre Col·legi Oficial de Veterinaris de Castelló sense cap dilació.  
3. Contra l'acord que denega la col·legiació, podrà formular l'interessat un recurs d'alçada davant del Consell Valencià de Col·legis Veterinaris.  
Contra la resolució desestimatòria del recurs, podrà l'interessat recórrer davant de l'orde jurisdiccional contenciós administratiu.  
  
Article 43  
1. La condició de col·legiat es perdrà per les causes següents:  
a) Defunció.  
b) Incapacitat legal.  
c) Expulsió com a conseqüència de sanció disciplinària que la comporte.  
d) Baixa voluntària sol·licitada per escrit, acompanyada de justificant d'estar al corrent dels seus pagaments i de declaració responsable de cessament de l'exercici professional a la província de Castelló.  
2. En tot cas, la pèrdua de la condició de col·legiat per la causa de l'apartat c serà comunicada per escrit a l'interessat, moment a partir del qual produirà efectes.  
3. En cas d'haver-se incoat un expedient disciplinari, quedarà en suspens la sol·licitud de baixa o petició de cessament d'habilitació, mentres se substancie el procediment i només als efectes de l'exigència de responsabilitat disciplinària que corresponga.  
  
Article 44  
La suspensió o la inhabilitació de l'exercici professional no comprenen la pèrdua de la condició de col·legiat. La persona suspesa o inhabilitada continuarà pertanyent a l'Il·lustre Col·legi Oficial de Veterinaris de Castelló amb la limitació de drets que la causa o els acords de la suspensió o la inhabilitació hagen produït.  
  
Article 45  
Drets dels col·legiats:  
a) Exercir la professió veterinària.  
b) Tots els que es desprenen de les finalitats i funcions col·legials esmentades en els articles anteriors.  
c) Participar en la gestió corporativa, assistir a les assemblees amb veu i vot, sempre que no estiguen inhabilitats o suspesos en el gaudi dels drets.  
d) Ser emparats per l'Il·lustre Col·legi Oficial de Veterinaris de Castelló i pel Consell Valencià de Col·legis Veterinaris quan es consideren amonestats o vexats per motius d'exercici professional.  
  
e) Exercir el dret de sufragi actiu i passiu en les eleccions a càrrecs directius, sense perjuí de les limitacions que s'especifiquen en cada cas.  
  
f) Disfrutar de tots els beneficis que establixen l'Il·lustre Col·legi Oficial de Veterinaris de Castelló i el Consell Valencià de Col·legis Veterinaris, referents a recompenses, cursets, beques, i també a l'ús de la biblioteca col·legial i altres servicis que ambdós entitats puguen dispensar.  
g) Formular propostes per escrit a la Junta de Govern de totes aquelles matèries que puguen ser beneficioses per a la professió o elevar queixes fonamentades en fets que podrien resultar en perjuí seu, de l'Il·lustre Col·legi Oficial de Veterinaris de Castelló o de la professió en general.  
h) Sol·licitar a la Junta de Govern la realització d'assemblea general extraordinària, que haurà de ser convocada sempre que ho sol·liciten per escrit, com a mínim, un nombre igual al 15 % dels col·legiats.  
  
i) Interposar els recursos previstos en estos estatuts.  
j) Crear agrupacions representatives d'interessos específics al si dels col·legis, amb sotmetiment en tot cas als òrgans de govern d'estos.  
  
k) Exigir al president i la resta de membres de la Junta de Govern la responsabilitat sobre la seua gestió, per mitjà del debat i la votació de la corresponent moció de censura.  
l) Sol·licitar informació sobre qualsevol aspecte de la vida col·legial.  
La Junta de Govern la facilitarà dins del termini d'un mes, llevat que hi haja raons fonamentades per a negar-la basades en la intimitat de les persones, el secret professional o industrial, o la protecció dels drets i llibertats de tercers. La resolució desestimatòria haurà de ser motivada.  
  
m) Exercir els càrrecs per als quals siguen nomenats i exercitar, en general, tots els altres drets que les disposicions vigents els concedisquen.  
n) Sol·licitar ser representats per l'Il·lustre Col·legi Oficial de Veterinaris de Castelló quan necessiten presentar reclamacions judicials o extrajudicials amb motiu de l'exercici professional, al qual haurà d'atorgar els poders del cas i aniran a càrrec del col·legiat sol·licitant els gastos i les costes judicials que el procediment ocasione.  
  
Article 46  
L'exercici dels drets mencionats pressuposa estar al corrent del pagament de totes les quotes i càrregues legalment exigides a cada col·legiat.  
  
Article 47  
Seran deures dels col·legiats:  
1. És deure fonamental de qualsevol col·legiat, encara que la professió s'exercisca a través d'una societat professional, exercir la professió d'acord amb la més pura ètica i dins de l'esperit que prové d'estos estatuts generals i del codi deontològic per a l'exercici de la professió.  
  
2. Són també deures dels col·legiats, encara que la professió s'exercisca a través d'una societat professional, entre altres, els següents:  
a) Complir tot el que disposen estos estatuts, els Estatuts del Consell Valencià de Col·legis Veterinaris, els reglaments interns aprovats legalment, les normes reguladores de la professió o qualssevol altres normes col·legials i tots aquells acords de l'Assemblea General i la Junta de Govern vigents, sense perjuís del dret d'impugnació.  
  
b) Estar al corrent en el pagament de totes i cada una de les quotes col·legials ordinàries i extraordinàries.  
c) Satisfer qualsevol classe de dèbits que tinguera pendents per subministrament de documents o servicis a través de l'Il·lustre Col·legi Oficial de Veterinaris de Castelló.   
d) Exercir els càrrecs per als quals foren designats en les juntes de govern i qualssevol altres comissions col·legials.  
e) Ajustar la seua situació i actuació professional en tot moment a les exigències legals, estatutàries i deontològiques que regixen l'exercici de la professió de veterinari.  
f) Emprar la major correcció i lleialtat en les seues relacions amb l'Il·lustre Col·legi Oficial de Veterinaris de Castelló i amb els altres col·legiats, i comunicar-li qualsevol incidència vexatòria a un col·legiat en l'exercici professional de què tinga notícia.  
g) Denunciar per escrit a l'Il·lustre Col·legi Oficial de Veterinaris de Castelló qualsevol acte d'intrusisme que arribe a coneixement seu, així com els casos d'exercici il·legal.  
h) Comunicar el seu domicili professional i els eventuals canvis d'este, la denominació i el domicili social de les societats professionals a través de les quals exercisquen, com a socis o no, la professió, així com tots els altres aspectes d'estes previstos legalment en el cas que l'esmentat exercici s'efectue com a soci professional.  
i) Comunicar per escrit, igualment, en cas de substitució per absència o malaltia, el nom i domicili del facultatiu col·legiat que el substituïsca, per a la constància deguda.  
j) Els col·legiats hauran de complir, a més, aquells deures que els siguen impostos com a conseqüència d'acords adoptats per l'Il·lustre Col·legi Oficial de Veterinaris de Castelló, pel Consell Valencià de Col·legis Veterinaris o pel Consell General de Col·legis Veterinaris d'Espanya en el marc de les seues competències.  
k) Respectar els drets dels particulars contractants dels seus servicis o destinataris del seu exercici professional.  
l) Facilitar les labors d'inspecció que puga acordar l'Il·lustre Col·legi Oficial de Veterinaris de Castelló per complir les normes dictades per a l'ordenació de l'exercici professional.  
m) Qualsevol altre deure que es desprenga de les prescripcions d'estos estatuts, dels del Consell Valencià de Col·legis Veterinaris i dels del Consell General de Col·legis Veterinaris d'Espanya.  
3. En el cas que la professió s'exercisca a través d'una societat professional, esta també serà directament responsable del compliment dels indicats deures, en allò que hi siga aplicable.  
  
Article 48  
1. S'establixen les categories de col·legiats següents:  
a) D'honor.  
b) Honorífics.  
c) Obligatoris.  
d) Voluntaris.  
2. Seran col·legiats d'honor aquelles persones, veterinaris o no, col·legiades o no, i aquelles institucions o corporacions nacionals o estrangeres, que pels seus mèrits rellevants s'hagen fet mereixedores d'esta distinció, que serà acordada en Junta de Govern.  
3. Tindran la consideració de veterinari honorífic els col·legiats que tinguen més de 20 anys de col·legiació i no tinguen cap nota desfavorable en els seus expedients col·legials quan hagen arribat a l'edat de jubilació obligatòria o quan per motius de salut, deixen d'exercir la professió.  
4. Seran col·legiats obligatoris aquells veterinaris que practiquen l'exercici professional en l'àmbit territorial de l'Il·lustre Col·legi Oficial de Veterinaris de Castelló.  
5. Seran col·legiats voluntaris aquells veterinaris que, encara que no exercisquen la professió en cap dels seus aspectes, tinguen la voluntat de ser-ho.  
  
Article 49  
Podran ser presidents d'honor aquells veterinaris que, per la seua dedicació o grans mèrits adquirits amb la professió, es facen mereixedors d'esta distinció. Estes persones seran nomenades per l'Assemblea General, a proposta de la Junta de Govern, que adjuntarà els motius i les circumstàncies que hi concórreguen  
  
Article 50  
S'establix en l'Il·lustre Col·legi Oficial de Veterinaris de Castelló, com a recompensa als mèrits professionals i col·legials, la insígnia d'or.  
  
  
Article 51  
1. Es considerarà exercici professional qualsevol activitat o treball que es realitze a l'empara del títol de veterinari legalment reconegut.  
2. L'exercici de la professió en qualsevol de les seues modalitats serà efectuat pels veterinaris col·legiats, d'acord amb les normes reguladores establides en estos estatuts i en les normes que, a estos efectes, dicten i adopten l'Il·lustre Col·legi Oficial de Veterinaris de Castelló i el Consell Valencià de Col·legis Veterinaris, si és el cas, sense perjuí de la regulació que, continguda en les disposicions legals vigents, estatals i autonòmiques, li siga aplicable per raó de la modalitat del seu exercici professional.  
3. Els veterinaris podran exercir la professió a través de societats professionals, una vegada s'hagen constituït de conformitat amb allò que s'ha establit en la seua llei reguladora i estiguen degudament inscrites en el Registre de Societats Professionals del Col·legi de Veterinaris que territorialment corresponga. A estes, se'ls aplicaran, igualment quant a l'exercici de la professió, les normes contingudes en el codi deontològic per a l'exercici de la professió veterinària.  
En tot cas, l'exercici de la professió de veterinari, a través d'una societat professional o com a soci professional d'esta, no eximirà de l'obligació de col·legiació prevista en este article, ni podrà ser substituïda per la inscripció d'esta societat professional en l'esmentat registre col·legial.  
4. Igualment, seran aplicables a tots els professionals veterinaris, quant a l'exercici de la seua professió, les normes contingudes en el codi per a l'exercici de la professió veterinària, reglaments col·legials de règim interior i acords de l'Assemblea i la Junta de Govern.  
  
Article 52  
Els establiments veterinaris on es realitze l'exercici lliure de l'activitat clínica, tindran la classificació següent:  
1. Consultori veterinari. És aquell que realitza una assistència bàsica a animals.  
2. Clínica veterinària. És l'establiment que realitza una assistència bàsica a animals i compta amb dotació de mitjans de diagnòstic, de laboratori i quirúrgics.  
3. Hospital veterinari. És aquell que reunix els requisits establits per a la clínica veterinària i compta amb mitjans materials i humans per a prestar servici d'assistència i hospitalització 24 hores.  
4. Centre veterinari de diagnòstic. És l'establiment dedicat exclusivament a la realització de proves diagnòstiques específiques.  
  
Article 53  
Les diferències de caràcter professional que pogueren sorgir entre col·legiats, podran ser sotmeses a la jurisdicció i ulterior resolució de la Junta de Govern.  
  
  
TÍTOL III  
Del règim econòmic  
  
CAPÍTOL ÚNIC  
Dels recursos econòmics i dels gastos  
  
Article 54  
1. Els recursos econòmics de l'Il·lustre Col·legi Oficial de Veterinaris de Castelló podran ser ordinaris i extraordinaris.  
2. Seran recursos ordinaris:  
a) Els rendiments de qualsevol naturalesa que produïsquen els béns o drets que constituïxen el patrimoni col·legial.  
b) Els drets fixats per la Junta de Govern per l'elaboració d'informes, taxacions, visats, reconeixements de firmes, dictàmens, estudis i altres servicis o prestacions que s'establisquen a favor dels col·legiats.  
  
c) Les quotes d'incorporació i habilitació.  
d) Les quotes ordinàries i extraordinàries que estiguen establides.  
e) Els drets per expedició de certificats fefaents.  
f) Els drets d'intervenció professional que puguen establir-se.  
  
g) Les quantitats procedents de sancions.  
h) L'import de la venda de certificats, segells, pòlisses, documents i la resta d'impresos que siguen utilitzats en l'activitat professional dels veterinaris.  
i) Qualsevol altre que siga legalment exigible amb motiu de les seues activitats corporatives.  
3. Seran recursos extraordinaris:  
a) Les donacions o subvencions de procedència pública o privada.  
b) Els béns que a títol hereditari o per qualsevol altre títol s'incorporen al patrimoni col·legial.  
c) Qualsevol altre que legalment corresponga.  
  
Article 55  
1. Anualment, serà confeccionat pel vocal delegat de la Secció Econòmica, segons les directrius del president, el pressupost d'ingressos i gastos, que sotmetrà a l'aprovació de la Junta de Govern, i que esta última haurà de presentar durant l'últim semestre de cada any a l'aprovació de l'Assemblea General de col·legiats.  
2. Durant quinze dies anteriors a la realització de l'Assemblea, els pressupostos es posaran a disposició de qualsevol col·legiat que ho sol·licite, en la seu col·legial.  
3. Així mateix, dins del primer semestre de cada any, la Junta de Govern haurà de presentar davant de l'Assemblea General de col·legiats el balanç i la liquidació pressupostària de l'exercici anterior, tancat el 31 de desembre, per a la seua aprovació o rebuig. Prèviament, el dit balanç, acompanyat dels justificants d'ingressos i gastos i dels llibres comptables, haurà quedat a disposició de qualsevol col·legiat que ho requerisca en la seu col·legial, per poder examinar-lo durant quinze dies anteriors a la data de realització de l'Assemblea.  
  
Article 56  
1. Tots els col·legiats estan obligats a satisfer les quotes següents:  
a) Quota d'incorporació: és aquella quota fixada que se satisfà en el moment de la incorporació a l'Il·lustre Col·legi Oficial de Veterinaris de Castelló.  
b) Quota ordinària: és la quota que satisfan de forma sistemàtica durant tota la vida col·legial per al sosteniment i funcionament normals de l'Il·lustre Col·legi Oficial de Veterinaris de Castelló, tots els col·legiats, amb exercici o sense.  
c) Quota extraordinària: es tracta d'una quota fixada en situacions particulars per fer front a uns gastos extraordinaris i no previstos en els pressupostos col·legials.  
2. Per a la posada en vigor de les quotes o les seues modificacions, es requerirà que siguen aprovades per l'Assemblea General, i la dita menció s'haurà d'incloure en l'orde del dia de la corresponent convocatòria que a este efecte es publique.  
3. La Junta de Govern està facultada per a concedir l'ajornament de pagament de quotes i dèbits, en supòsits extraordinaris i degudament justificats, en les condicions que acorden en cada cas particular.  
  
  
Article 57  
Els col·legiats estaran obligats a satisfer les quantitats que aprove la Junta de Govern pels servicis que preste l'Il·lustre Col·legi Oficial de Veterinaris de Castelló.  
  
Article 58  
Els col·legiats honorífics estaran exempts del pagament de quotes.  
  
Article 59  
1. El col·legiat que no pague un trimestre en el termini corresponent o no haja pagat els servicis i els subministraments prestats per l'Il·lustre Col·legi Oficial de Veterinaris de Castelló, rebrà per escrit una reclamació d'este que l'advertirà de l'impagament.  
2. Si persistix en la seua actitud d'impagament i s'acumulen dos trimestres consecutius o diversos servicis o subministraments, serà requerit perquè presente les seues al·legacions i els faça efectius i se li concedirà, a este efecte, un termini de quinze dies, transcorregut el qual se li recarregarà un 20 %, més els interessos legals de demora de la quantitat insatisfeta, si no haguera satisfet la seua obligació.  
3. Si el col·legiat persistix a no pagar en la forma i el termini previstos en el paràgraf anterior, amb independència del recàrrec i els interessos i la reclamació judicial per l'Il·lustre Col·legi Oficial de Veterinaris de Castelló de les quantitats degudes, quedarà suspés en el gaudi dels drets col·legials previstos en estos estatuts i impossibilitat per a l'exercici professional. La suspensió s'alçarà automàticament en el moment en què complisca els seus dèbits col·legials.  
La suspensió en el gaudi dels drets col·legials no té caràcter de sanció disciplinària.  
  
Article 60  
1. Els gastos de l'Il·lustre Col·legi Oficial de Veterinaris de Castelló seran els necessaris per al sosteniment decorós dels servicis, sense que puga efectuar-se cap pagament no previst en el pressupost aprovat, llevat que la Junta de Govern acorde l'habilitació d'un suplement de crèdit.  
2. La Junta de Govern podrà habilitar suplements de crèdit en els supòsits següents:  
a) Pagament de tributs estatals, autonòmics o locals, quan l'augment del gasto es derive d'una disposició legal o reglamentària.  
b) Pagament de personal, quan l'augment del gasto es derive d'una disposició legal o estatutària.  
c) Quan calga atendre altres gastos no previsibles i de compliment ineludible.  
  
  
TÍTOL IV  
Règim sancionador  
  
CAPÍTOL I  
De la responsabilitat civil, penal i disciplinària  
  
Article 61  
1. Amb independència de la responsabilitat civil i penal, l'Il·lustre Col·legi Oficial de Veterinaris de Castelló sancionarà disciplinàriament totes les accions i omissions típiques dels col·legiats que infringisquen els deures professionals i corporatius establits en les lleis i en els estatuts.  
2. No podrà imposar-se cap sanció sense instrucció prèvia d'un expedient disciplinari, que haurà de tramitar-se d'acord amb el procediment establit en este títol i, a falta d'això, amb les normes del procediment sancionador arreplegades en la Llei 30/1992, de Règim Jurídic de les Administracions Públiques i del Procediment Administratiu Comú, i normes que la desenrotllen.  
3. La potestat sancionadora correspon a la Junta de Govern. No obstant això, l'enjudiciament i la sanció de les faltes comeses pels membres de la dita junta de govern serà competència del Consell Valencià de Col·legis Veterinaris.  
  
Article 62  
Les faltes comeses pels col·legiats veterinaris i per les societats professionals, i imputables als uns i als altres, que puguen comportar una sanció disciplinària, es classificaran en lleus, greus i molt greus.  
  
  
Article 63  
1. Són faltes lleus susceptibles de ser comeses pels veterinaris col·legiats i imputables a estos:  
a) La falta de diligència en el compliment de les normes estatutàries o reglamentàries i, en particular, dels deures estatutaris arreplegats en l'article 47, sempre que no estiguen tipificats com a faltes greus o molt greus.  
b) No comunicar a l'Il·lustre Col·legi Oficial de Veterinaris de Castelló en el termini d'un mes el canvi de domicili professional per a la seua anotació en l'expedient personal.  
c) La renúncia al càrrec de membre de la Junta Electoral o l'incompliment injustificat de les obligacions derivades d'este càrrec.  
d) Totes aquelles infraccions tipificades com a greus en les quals concórreguen alguna d'estes dos circumstàncies: la falta d'intencionalitat o l'escassa importància del dany causat.  
2. Són faltes lleus susceptibles de ser comeses per les societats professionals i imputables a estes, les tipificades en les lletres a, b i d.  
  
3. Són faltes greus, susceptibles de ser comeses pels veterinaris col·legiats i imputables a estos:  
a) L'incompliment dels deures col·legials i professionals determinats en l'article 47 d'estos estatuts generals, així com en la normativa deontològica vigent.  
b) La pràctica de conductes professionals amb infracció de les condicions d'aptitud contingudes en l'article 41.2 d'estos estatuts generals.  
  
c) La comissió de delictes dolosos, en qualsevol grau de participació, l'execució dels quals es realitzara valent-se de la seua condició professional, després del pronunciament judicial ferm previ.  
d) L'incompliment reiterat dels acords emanats de l'Assemblea General de l'Il·lustre Col·legi Oficial de Veterinaris de Castelló, de la Junta de Govern o de les normes que ordenen la professió veterinària.  
  
e) La falta de denúncia a les autoritats competents o a l'Il·lustre Col·legi Oficial de Veterinaris de Castelló de les manifestes infraccions comeses pels col·legiats en relació amb les obligacions administratives o col·legials que tinga coneixement.  
f) L'encobriment de l'intrusisme professional o la col·laboració a l'exercici d'activitats pròpies de la professió de veterinari amb qui no tinga el títol corresponent o no reunisca l'aptitud legal deguda per a això, després del pronunciament judicial ferm previ.  
g) La desconsideració cap als companys, tant en relació amb l'activitat de caràcter col·legial com professional, en l'exercici dels seus càrrecs.  
h) Els actes de desconsideració ofensiva cap als membres de la Junta de Govern.  
i) La competència deslleial i les accions i la propaganda contràries a la deontologia professional, d'acord amb el que disposen la Llei de Competència Deslleial i la Llei General de Publicitat.  
k) L'incompliment de les normes establides sobre documentació col·legial, o que haja de ser tramitada per conducte col·legial, el falsejament o la inexactitud greu de l'esmentada documentació professional i l'ocultació o simulació de dades que l'Il·lustre Col·legi Oficial de Veterinaris de Castelló ha de conéixer per a exercir les seues funcions de control professional o per al repartiment equitatiu de les càrregues col·legials.  
l) La realització d'activitats, constitució d'associacions o pertinença a estes, quan tinguen com a fins o realitzen funcions que siguen pròpies o exclusives dels col·legis.  
m) La infracció greu del secret professional, per culpa o negligència, amb perjuí per a tercers.  
n) Emparar l'exercici de la professió sense la preceptiva col·legiació o permetre l'ús del centre veterinari a persones que no estan degudament col·legiades.  
o) No respectar els drets dels particulars contractants dels seus servicis o destinataris del seu exercici professional.  
p) L'incompliment de les normatives reguladores d'activitats professionals que s'exercixen en virtut de convenis o contractes subscrits entre l'Il·lustre Col·legi Oficial de Veterinaris de Castelló i qualsevol administració pública o en virtut de funcions delegades o encomanades per l'Administració o per qualsevol disposició legal als col·legis, al Consell Valencià de Col·legis Veterinaris o al Consell General de Col·legis Veterinaris d'Espanya.  
q) L'impagament de les multes imposades per infraccions disciplinàries, una vegada que siguen exigibles per ser fermes o no haver sigut suspeses pels òrgans competents de l'orde jurisdiccional contenciós administratiu.  
r) L'incompliment de les obligacions que es continguen en la normativa deontològica i en els reglaments ordenadors de l'activitat professional.  
s) La falta de comunicació al Registre Mercantil o a l'Il·lustre Col·legi Oficial de Veterinaris de Castelló de la constitució d'una societat professional o de les modificacions posteriors de socis, administradors o del contracte social.  
t) La falta d'adaptació de les societats constituïdes amb anterioritat a l'entrada en vigor de la Llei 2/2.007, de Societats Professionals, al que hi disposa, abans del dia 15 de juny de 2008, sempre que, després de l'esmentada data, la societat haja exercit l'activitat professional de veterinari.  
u) L'incompliment de les previsions legals en relació amb els requisits de capital, composició d'òrgans d'administració i representació de les societats professionals, ja siga per mitjà d'acords públics, ja siga per mitjà d'acords privats o actuacions concertades entre els socis.  
  
Són faltes greus susceptibles de ser comeses per les societats professionals i imputables a estes totes les tipificades en l'apartat 2 d'este article, exceptuant-ne les previstes en les lletres c, j, k, l, i m.  
  
4. Seran faltes molt greus les infraccions tipificades com a greus en l'apartat 3 d'este article, en les quals concórrega alguna d'estes circumstàncies: intencionalitat manifesta; negligència professional inexcusable; dany o perjuí greu al client o a tercer; obtenció de lucre il·legítim per l'actuació il·lícita; haver sigut sancionat anteriorment, per resolució ferma no cancel·lada a causa d'una infracció greu.  
  
Article 64  
1. Per raó de les faltes previstes en l'article anterior, podran imposar-se les sancions següents:  
Per faltes lleus:  
A) Als veterinaris col·legiats:  
a) Advertiment verbal i privat per part de la Junta de Govern de l'Il·lustre Col·legi Oficial de Veterinaris de Castelló.  
b) Advertiment per escrit i/o multa de fins a 30 quotes col·legials mensuals ordinàries vigents en el moment d'incoació de l'expedient.  
  
B) A les societats professionals:  
a) Advertiment per escrit a l'administrador per part de la Junta de Govern.  
b) Multa per import de fins a 30 quotes col·legials mensuals ordinàries vigents en el moment d'incoació de l'expedient.  
Per faltes greus:  
A) Als veterinaris col·legiats:  
a) Multa de 31 a 75 quotes col·legials mensuals ordinàries vigents en el moment de la incoació de l'expedient.  
b) Suspensió en l'exercici professional en l'àmbit de l'Il·lustre Col·legi Oficial de Veterinaris de Castelló de fins a un any.  
B) A les societats professionals:  
a) Multa de 31 a 75 quotes col·legials mensuals ordinàries vigents en el moment de la incoació de l'expedient.  
b) Baixa temporal del Registre de Societats Professionals per un termini de fins a dos anys. En tot cas, la baixa comportarà la suspensió en l'exercici professional de la societat pel temps que dure la baixa.  
Per faltes molt greus:  
A) Als veterinaris col·legiats:  
a) Suspensió temporal d'un any i un dia a cinc anys en l'exercici de la professió en l'àmbit territorial de l'Il·lustre Col·legi Oficial de Veterinaris de Castelló i/o multa de 76 a 150 quotes ordinàries vigents en el moment d'incoació de l'expedient.  
b) Expulsió de l'Il·lustre Col·legi Oficial de Veterinaris de Castelló.  
  
B) A les societats professionals:  
a) Baixa temporal del Registre de Societats Professionals per un termini d'un any i un dia a cinc anys. En tot cas, la baixa comportarà la suspensió en l'exercici professional de la societat pel temps que dure la baixa i/o multa de 76 a 150 quotes ordinàries vigents en el moment d'incoació de l'expedient.  
b) Exclusió definitiva del Registre de Societats Professionals, moment a partir del qual la societat no podrà exercir l'activitat professional veterinària.  
2. Per a la graduació de les sancions es consideraran, en tot cas, les circumstàncies previstes en l'article 63.1.d i 4.  
3. Les sancions de suspensió de l'exercici professional als veterinaris col·legiats impliquen l'accessòria de suspensió de l'exercici de sufragi actiu i passiu pel temps de la seua duració.  
4. Les sancions a les societats professionals consistents en la baixa temporal o en l'exclusió definitiva del Registre de Societats Professionals seran comunicades al Ministeri de Justícia i al Registre Mercantil en què la societat sancionada estiguera inscrita.  
5. Les faltes lleus o greus comeses tant per veterinaris col·legiats com per societats professionals, quan siguen fermes en la via administrativa, podran ser publicades en la premsa col·legial perquè les coneguen tots els col·legiats.  
6. En cas de sanció ferma per faltes molt greus, tant a veterinaris col·legiats com a societats professionals, que afecten l'interés general, es podrà donar publicitat en els mitjans de comunicació.  
7. Tant en el cas de sanció d'expulsió de veterinaris col·legiats com en el d'exclusió definitiva de societats professionals dels seus respectius registres, caldrà per a la imposició de la sanció el vot favorable de, com a mínim, les dos terceres parts dels membres de la Junta de Govern.  
  
  
Article 65  
Prescripció de les faltes i les sancions. Cancel·lació de l'anotació en l'expedient personal.  
1. Prescripció de les faltes.  
Les faltes molt greus prescriuen al cap de cinc anys; les greus, als tres, i les lleus, a l'any.  
El termini de prescripció comença a comptar des que s'ha comés la infracció i s'interromp amb la notificació al col·legiat afectat de l'acord d'iniciació de l'expedient disciplinari.  
2. Prescripció de les sancions.  
Les sancions imposades per faltes molt greus prescriuen al cap de cinc anys; les imposades per faltes greus, als tres anys, i les imposades per faltes lleus, a l'any.  
El termini de prescripció de la sanció per falta d'execució començarà a comptar des de l'endemà que adquirix fermesa la resolució que imposa la sanció.  
3. Cancel·lació de l'anotació de la infracció en l'expedient personal.  
  
Les resolucions fermes dictades en un expedient disciplinari i que continguen condemna s'anotaran en l'expedient personal de l'expedientat i la dita anotació es cancel·larà en el cas de les faltes lleus, a l'any; de les greus, als tres anys, i de les molt greus, als cinc anys. Els esmentats terminis es comptaran des de la data que la resolució va ser ferma.  
  
  
CAPÍTOL II  
Del procediment sancionador  
  
Article 66  
1. El procediment disciplinari s'iniciarà d'ofici, bé per iniciativa pròpia de la Junta de Govern, bé en virtut de denúncia firmada per un veterinari col·legiat o per un tercer amb interés legítim.  
2. La Junta de Govern, quan tinga coneixement d'una suposada infracció i a la vista dels antecedents disponibles, podrà decidir l'obertura de diligències informatives per conéixer les circumstàncies del cas concret i la conveniència d'iniciar l'expedient disciplinari o ordenar-ne l'arxiu, si és el cas.  
Les actuacions que es porten a efecte en este període tindran el caràcter de reservades i la seua duració serà l'estrictament necessària per a assolir els objectius.  
  
Article 67  
1. La iniciació del procediment disciplinari es formalitzarà amb l'acord de la Junta de Govern i contindrà els particulars següents:  
a) Identitat del presumpte responsable.  
b) Exposició detallada dels fets que se li imputen.  
c) La qualificació de les infraccions que estos fets pogueren constituir.  
d) Sancions que se li pogueren imposar.  
e) Identitat de l'instructor i, si és el cas, del secretari, amb indicació del règim de recusació, que no podrà ser un altre que el previst en la legislació vigent. L'instructor es nomenarà entre els membres de la Junta de Govern, així com el secretari, si n'hi haguera.  
f) Autoritat competent per a imposar les sancions i les normes que li atribuïxen esta competència.  
g) Igualment, s'indicarà la possibilitat que el presumpte responsable puga reconéixer voluntàriament la seua responsabilitat, la qual cosa donarà lloc, si és el cas, a dictar una resolució de conformitat.  
h) Mesures de caràcter cautelar que haja acordat la Junta de Govern, sense perjuí que es puguen adoptar durant la tramitació del procediment.  
  
2. L'acord d'iniciació es comunicarà a l'instructor, amb el trasllat de totes les actuacions que hi haja respecte d'això, i al secretari, si n'hi haguera.  
3. L'acord d'iniciació de l'expedient disciplinari es notificarà als interessats, entenent-se per tals l'expedientat, i es farà menció expressa dels particulars de l'article (instrucció del procediment) d'estos estatuts.  
  
4. Si és el cas, també es comunicarà l'acord d'iniciació al denunciant.  
  
Article 68  
Per iniciativa pròpia o a proposta de l'instructor, la Junta de Govern, com a òrgan competent per a iniciar el procediment disciplinari, podrà procedir, mitjançant un acord motivat, a l'adopció de mesures de caràcter provisional o cautelar que asseguren l'eficàcia de la resolució final que es puga dictar o que protegisquen l'orde social i públic que poguera resultar afectat.  
  
Article 69  
1. L'expedientat disposarà d'un termini de quinze dies, comptats a partir del següent al de la notificació de l'acord d'iniciació, per a aportar totes les al·legacions, documents o informacions que considere convenient per a la seua defensa i, si és el cas, proposar una prova que concrete els mitjans de què pretenga valdre's, així com recusar l'instructor si hi tinguera motius. En la notificació de l'acord d'iniciació del procediment, s'haurà d'indicar l'esmentat termini als interessats.  
En la notificació s'advertirà als interessats que si no efectuen al·legacions en el termini previst anteriorment, l'acord d'iniciació podrà ser considerat proposta de resolució.  
2. Cursada la notificació a què es referix el punt anterior, l'instructor disposarà del mateix termini de quinze dies per a acordar d'ofici les proves que considere necessari efectuar per a la resolució del procediment.  
  
3. Només podran ser declarades improcedents aquelles proves que, per la seua relació amb els fets, no puguen alterar la resolució final a favor del presumpte responsable.  
4. El període de prova no serà superior a trenta dies, ni inferior a deu.  
5. La pràctica i valoració de la prova s'efectuarà d'acord amb el que disposa la legislació vigent.  
  
Article 70  
1. Conclosa la instrucció del procediment, l'instructor formularà una proposta de resolució, en la qual es fixaran de forma motivada els fets, especificant-hi els que es consideren provats i la seua qualificació; es determinaran les infraccions que aquells constituïsquen i la persona que resulte responsable, especificant-hi la sanció que proposa que s'impose, o bé es proposarà la declaració de la no-existència d'infracció o de responsabilitat.  
2. La proposta de resolució es notificarà als interessats, indicant-los la posada de manifest del procediment, i es concedirà un termini de quinze dies per a formular-hi les al·legacions i justificacions que s'estimen pertinents davant de l'instructor.  
Es podrà prescindir del tràmit d'audiència quan no figuren en el procediment altres fets ni altres al·legacions diferents de les adduïdes per l'interessat davant l'acord d'iniciació de l'expedient disciplinari.  
  
El dit tràmit serà preceptiu quan l'interessat no haja formulat al·legacions a l'acord d'iniciació de l'expedient disciplinari.  
  
Article 71  
1. El termini per a resoldre el procediment disciplinari serà de sis mesos a comptar des de la notificació de l'acord d'iniciació.  
2. La Junta de Govern dictarà una resolució, que serà motivada i decidirà sobre totes les qüestions plantejades pels interessats i aquelles altres derivades del procediment.   
L'instructor no podrà intervindre en les deliberacions ni en la presa de decisió de la resolució per la Junta de Govern.  
3. La resolució s'adoptarà en el termini de deu dies des de la finalització del termini d'al·legacions donat als interessats.  
4. En la resolució no es podran acceptar fets diferents dels determinats en la fase d'instrucció del procediment, amb independència de la diferent valoració jurídica. No obstant això, quan la Junta de Govern considere que la infracció presenta més gravetat que la determinada en la proposta de resolució, es notificarà a l'interessat perquè aporte totes les al·legacions que considere convenient i se li concedirà un termini de quinze dies.  
5. Les resolucions es notificaran als interessats, amb indicació dels recursos que corresponguera, així com els terminis per a interposar-los, d'acord amb la legislació vigent.  
  
Article 72  
En qualsevol de les fases del procediment disciplinari, la Junta de Govern o l'instructor podran sol·licitar un informe la Comissió Deontològica sobre aquells aspectes que consideren oportuns. La sol·licitud d'informe no contindrà la identitat de l'expedientat ni del denunciant, en el cas d'iniciació conseqüència de denúncia.  
  
Article 73  
1. Contra la resolució de la Junta de Govern que pose fi al procediment disciplinari, els interessats, en el termini d'un mes comptat des de l'endemà de la notificació de la resolució, podran interposar un recurs d'alçada davant del Consell Valencià de Col·legis Veterinaris.  
  
El recurs podrà presentar-se, bé directament davant del Consell Valencià de Col·legis Veterinaris o davant de l'Il·lustre Col·legi Oficial de Veterinaris de Castelló, el qual una vegada presentat haurà de remetre el recurs, amb el seu informe i una còpia completa i ordenada de l'expedient, al Consell Valencià de Col·legis Veterinaris en el termini de deu dies.  
Transcorregut el dit termini sense haver-se interposat el recurs, la resolució serà ferma a tots els efectes.  
2. La interposició d'un recurs d'alçada contra la sanció disciplinària dins del termini establit suspendrà l'execució de la resolució recorreguda. La suspensió s'alçarà una vegada es resolga el recurs.  
3. Contra la resolució dictada pel Consell Valencià de Col·legis Veterinaris, podran els interessats recórrer davant de l'orde jurisdiccional contenciós administratiu.  
  
  
TÍTOL V  
Règim jurídic  
  
CAPÍTOL I  
De la impugnació dels actes  
  
Article 74  
1. Els acords emanats de la Junta de Govern, els acords de la Junta Electoral i els actes de tràmit, si estos últims decidixen directament o indirectament el fons de l'assumpte, determinen la impossibilitat de continuar el procediment, produïxen indefensió o perjuí irreparable a drets i interessos legítims podran ser objecte d'un recurs d'alçada davant del Consell Valencià de Col·legis de Veterinaris.  
2. El termini per a la interposició del recurs serà d'un mes, si l'acte fóra exprés. Si no ho fóra, el termini serà de tres mesos i es comptarà a partir de l'endemà d'aquell en què, d'acord amb la legislació de procediment administratiu, es produïsquen els efectes del silenci administratiu.  
3. El recurs serà presentat davant de l'Il·lustre Col·legi Oficial de Veterinaris de Castelló, que haurà de remetre'l, amb el seu informe i amb una còpia completa i ordenada de l'expedient, al Consell Valencià de Col·legis de Veterinaris, en el termini de deu dies.  
  
Article 75  
1. En els mateixos termes previstos en l'article anterior, els acords de l'Assemblea General seran recurribles per la Junta de Govern o per qualsevol col·legiat a qui li afecte personalment, davant del Consell Valencià de Col·legis de Veterinaris, en el termini d'un mes comptat a partir del següent a aquell en què s'haguera adoptat.  
2. Si la Junta de Govern entén que el dit acord és greument perjudicial per als interessos col·legials o concorre algun dels supòsits de l'article 77, podrà, al temps de formular-hi el recurs, suspendre immediatament l'execució d'aquell.  
  
Article 76  
Quan estos actes estiguen subjectes al dret administratiu, una vegada resolts expressament o tàcitament els recursos d'alçada, seran directament impugnables davant de l'orde jurisdiccional contenciós administratiu.  
  
Article 77  
1. Els actes dictats per l'Assemblea General i la Junta de Govern es presumixen vàlids i produiran efectes des de la seua adopció, llevat que hagen de ser notificats individualment a un col·legiat o grup de col·legiats per afectar els seus drets i interessos individuals, d'acord amb la legislació de procediment administratiu.  
2. La interposició del recurs no suspendrà l'execució de l'acte impugnat, excepte quan es recórrega una sanció disciplinària o així ho acorde el Consell Valencià de Col·legis Veterinaris, si així ho preveuen els seus estatuts, en el cas que la dita execució poguera causar perjuís d'impossible o de difícil reparació.  
  
  
CAPÍTOL II  
De la nul·litat dels actes  
  
Article 78  
Són nuls de ple dret els actes dels òrgans col·legials que es troben en algun dels supòsits següents:  
a) Que siguen manifestament contraris a la llei.  
b) Que hagen sigut dictats per un òrgan manifestament incompetent.  
  
c) Que tinguen un contingut impossible.  
d) Que siguen constitutius de delicte.  
e) Que hagen sigut dictats prescindint totalment i absolutament del procediment establit o de les normes que contenen les regles essencials per a la formació de la voluntat dels òrgans col·legiats.  
f) Qualsevol altre previst amb tal caràcter en la legislació bàsica estatal.  
  
  
DISPOSICIÓ ADDICIONAL  
  
S'autoritza l'Assemblea General i la Junta de Govern, en l'àmbit de les seues competències respectives, a dictar els reglaments o les normes de règim interior per al desplegament i l'aplicació d'estos estatuts.  
  
  
DISPOSICIONS TRANSITÒRIES  
  
Primera  
Les primeres eleccions d'acord amb estos estatuts tindran lloc a l'acabament del mandat dels càrrecs actuals.  
  
Segona  
Els períodes de mandat de l'article 29 es computaran a partir de les primeres eleccions realitzades d'acord amb estos estatuts.  
Estos estatuts, una vegada aprovats per l'Assemblea General, entraran en vigor al mes de la data en què siguen comunicats a la Conselleria que tinga la competència en matèria de col·legis professionals.